

**ОБЩИНА ХАЙРЕДИН**

 3357 с.Хайредин, обл.Враца, ул. „Георги Димитров” № 135

тел./факс 09 166 / 22 – 09 e-mail: hayredinHYPERLINK "mailto:hayredin\_ob@mail.bg"\_HYPERLINK "mailto:hayredin\_ob@mail.bg"obHYPERLINK "mailto:hayredin\_ob@mail.bg"@HYPERLINK "mailto:hayredin\_ob@mail.bg"mailHYPERLINK "mailto:hayredin\_ob@mail.bg".HYPERLINK "mailto:hayredin\_ob@mail.bg"bg

**НАРЕДБА**

**№18**

**ЗА ПОЛЗВАНЕ НА ОБЩИНСКИ**

**ПАСИЩА И МЕРИ НА ТЕРИТОРИЯТА**

**НА ОБЩИНА ХАЙРЕДИН**

**2013г.**

**I.ОБЩИ ПОЛОЖЕНИЯ**

**Чл.1.** Настоящата Наредба определя начина за стопанисване, управление и реда за предоставяне за ползване на общинските мери и пасища в Общината.

**Чл.2.** Предмет на Наредбата са общинските имоти с начин на трайно ползване „Пасище и мера” на територията на Общината, наричани по-долу за краткост – пасищаи мери.

**Чл.3.** Наредбата определя конкретни правомощия на Общински съвет Хайредин, Кмета на община Хайредин, кметовете и кметските наместници на населените места в общината.

**ІІ. СТОПАНИСВАНЕ, УПРАВЛЕНИЕ И РАЗПОРЕЖДАНЕ**

**Чл.4.** Стопанисването и управлението на пасищата и мерите обхваща:

1. поддържането на съществуващите пасища и мери в съответствие с условията за поддържането на земята в добро земеделско и екологично състояние и прилагането на националните стандарти;

2. създаването на нови пасища и мери;

3. рекултивация на пасища и мери;

4. извършване на агротехнически и растителнозащитни мероприятия;

5. предоставяне за ползване.

**Чл.5.** Предоставянето за ползване на общинските пасища и мери се извършва след решение на Общинския съвет.

**Чл.6.** Общинският съвет приема:

1. правила за ползване на общинските пасища и мери;

2. годишен план за ползване на пасищата от ОПФ;

3. решение за предоставяне на общинските мери и пасища за общо ползване от земеделски стопани и/или техни сдружения, придружено с поименен списък на земеделските стопани от съответните населени места;

4. годишна такса за ползване на декар общински пасища и мери във връзка с подпомагането им по СЕПП;

5. проект на договор;

**Чл.7.** Забранява се строителство в общинските пасища и мери, без промяна на предназначението им.

**Чл.8.** Кметът на общината предприема процедура по промяна предназначението на пасищата и мерите след решение на Общинския съвет и в съответствие с нормативната база.

**Чл.9.**Чл. 9 /Отменен с Решение №181 по Протокол №18 /01.04.2013 г./

**Чл.10.(1)**Кметовете и кметските наместници и специализираните органи осъществяват контрол за провеждане на мероприятия по осигуряване на пожарна безопасност в общинските мери и пасища.

**(2)** Провеждане на мероприятията по осигуряване на пожарна безопасност в общинските мери и пасища, се извършва от и за сметка на ползвателите – сключили договор за ползването им.

**(3)** Провеждане на мероприятията по осигуряване на пожарна безопасност в общинските мери и пасища, които не са предоставени за ползване, се извършва от кметовете и кметските наместници за сметка на Общината.

**Чл.11. (1)** Ползването на общинските мери и пасища, включва следните начини за въздействие върху тяхното общо състояние, касаещо продуктивността, качеството и ботаническия състав на тревостоя:

1. почистване от нежелана храстовидна растителност и битови и отпадъци;

2. регулиране на водния режим;

3. борба с плевелите;

4. торене;

5. посяване;

6. режим на ползване;

7. противоерозионни мероприятия.

**2)** При ползване на пасища и мери трябва да се прилагат минималните национални стандарти за прилагане на добри селскостопански условия, както следва:

1. За опазване на почвата от ерозия - национален стандарт 1.3 – задължително е запазването и поддържането на съществуващите трайни тераси в масивите и сключването на споразумения между земеползвателите на даден физически блок;

2. За запазване на структурата на почвата - национален стандарт 3.1 – забранява се използване на земеделска техника в парцели с преовлажнена почва;

3. Осигуряване на минимално ниво на поддръжка на естествените местообитания:

- национален стандарт 4.1 – при пасищно и оборно-пасищно отглеждане на животни от рода на едър рогат добитък /ЕРД/, дребен рогат добитък /ДРД/ и еднокопитни е задължително наличие на постоянно затревени площи (пасища и мери) в съотношение минимум:

• 0,5 ха – за възрастно животно от рода на ЕРД (над 24 месеца);

• 0,1 ха – за младо животно от рода на ЕРД ( 2 - 8 месеца);

• 0,2 ха - за подрастващо животно от рода на ЕРД ( 8 - 24 месеца);

• 0,05 ха - за животно от рода на ДРД ;

• 0,5 ха - за животно от рода на еднокопитните;

- национален стандарт 4.2 – задължително е постоянните пасища да се почистват от нежелана храстовидна растителност, да се провежда борба с агресивни и устойчиви растителни видове – орлова папрат, чемерика, айлант, аморфа и къпина.За земеделски земи /затревени площи/ с висока природна стойност, земите, попадащи в националната екологична мрежа. Натура 2000 и защитените територии, в зависимост от завареното положение на ливадата или пасището се разрешава да се оставят мозаечно разположени единични или групи дървета и храсти и/ или синори, до 20% от общата затревена площ;

- национален стандарт 4.3 – задължително е да се запазват съществуващите граници (синори) на масива/земеделския парцел;

- национален стандарт 4.4 – задължително е опазването на земеделските площи в близост до гори от навлизането на дървесна и храстовидна растителност в тях.

**Чл.12.** Провеждането на сеч на отделно стоящи и групи дървета в общинските пасища и мери, се извършва, съгласно Закона за опазване на селскостопанското имущество.

**ІІІ. РЕД И УСЛОВИЯ ЗА ПРЕДОСТАВЯНЕ ЗА ПОЛЗВАНЕ НА**

**ОБЩИНСКИ МЕРИ И ПАСИЩА**

**Чл.13.** Организацията по предоставяне за ползване на общинските пасища и мери се осъществява от кмета на общината, кметовете и кметските наместници на съответните населени места.

 **Чл.14. (1)** Общински пасища и мери, предвидени за предоставяне за ползване от жителите на общината, се одобряват от Общинския съвет за всяко землище поотделно.

**(2)**Одобрението по **ал.1** съдържа информация за имотите относно местоположение, номер и площ по картата на възстановената собственост /КВС/ или физически блок /ФБ/.

**Чл.15. (1)** Общински пасища и мери в землището на дадено населено място в общината се предоставят за ползване на земеделските стопани , отглеждащи пасищни животни в същото населено място.

**(2)** След удовлетворяване на нуждите от общински пасища и мери, съгласно определения в чл.11, ал.2, т.3 минимум площи и при наличие на излишък, същия може да се преразпределя от кмета на съответното населено място и след заплащане на съответната такса.

**Чл.16.** Кандидати за ползване на общински пасища и мери могат да бъдат:

1. земеделски стопани , отглеждащи животни на територията на Общината;

2. земеделски стопани , осъществяващи дейност в областта на животновъдството или са поели задължението да ги поддържат в добро земеделско и екологично състояние;

**Чл.17. (1)** Правилата за ползване на общинските мери и пасища се определят ежегодно с решение от общинския съвет. Те трябва да съдържат изискванията по **чл.37** **и ал.4 от ЗСПЗЗ.**

**(2)** Решението на общинския съвет съдържа:

1. годишен план за паша;

2. съгласие за предоставяне на мери и пасища за общо и за индивидуално ползване;

3. задълженията на общината и на ползвателите за поддържането на мерите и пасищата.

**(3)** Към решението се прилага списък с данни за земеделските стопани или техни сдружения, регистрирани като юридически лица, отглежданите от тях животни, данни за количеството на общинските мери и пасища, както и други данни, изискващи се за кандидатстване за подпомагане по схемата за единно плащане на площ.

**4)** Кметът на общината, кметството и кметското наместничество съгласува списъка с ветеринарномедицинска служба.

**Чл.18.** Общинските пасища и мери се предоставят за ползване след сключен договор между кмета на община Хайредин и ползвателя.

**Чл.19.** За да се ползват общински пасища и мери, земеделският стопанин трябва да представи в общинската администрация:

• заявление за ползване;

• документ, удостоверяващ броя и вида на животните – копие на актуална анкетна карта, служебна бележка или декларация, заверена от ветеринарен лекар;

• декларация, че ще запази броя на животните за срока на договора;

**Чл.20. (1)** Създава се регистър на лицата, ползващи общинските мери и пасища **(2)** Регистъра по ал.1 съдържа:

1. лицата, ползващи общинските мери и пасища;

2. данни за ползваните имоти;

3. вписвания на промяна в обстоятелствата на ползвателите;

4. договори за наем;

5. данни за извършени плащания;

**3)** Регистърът по ал.1 се води от гл.специалист „Общинска собственост” в Общинска администрация Хайредин.

**4)** За всеки земеделски стопанин се създава досие, в което се съхранява цялата документация по ползването и плащането на наема, както и данни за предприетите действия за почистване на имота.

**ІV. ЗАДЪЛЖЕНИЯ НА ОБЩИНАТА И ПОЛЗВАТЕЛИТЕ НА**

**ОБЩИНСКИТЕ МЕРИ И ПАСИЩА**

**Чл.21.** Задължения на общината:

**(1)** Да осигури безпрепятствено ползване на предоставените общински мери и пасища от местното население за паша на притежаваните от тях животни.

**(2)** Да предоставя периодична информация и методически указания на ползвателите относно необходимите мероприятия по поддържане и опазване на мерите и пасищата.

**Чл.22.** Задължения на ползвателите е да осигуряват стриктното прилагане на технологични и организационни мероприятия относно:

1. Повърхностно подобряване на терена;

2. Подобряване на мерите и пасищата чрез оптимизиране на минералното торене;

3. Борба с плевелите и вредната растителност;

4. Поддържане на мерите и пасищата в добро състояние;

5. Рационално и щадящо използване на мерите и пасищата.

**V. НАЕМИ И ДОГОВОРНИ ОТНОШЕНИЯ**

**Чл.23. (1)** Ползвателите са длъжни да заплащат такса за ползване на общински пасища и мери.

**(2)** Таксата по ал.1 се приема от общинския съвет и се актуализира с решение, веднъж годишно.

**Чл.24.** Всички плащания се извършват в касата на община Община Хайредин.

**Чл.25.** Кметът на общината може да прекрати договора, когато ползвателят ползва предоставените пасища и мери по начин, който не отговаря на приетите правила или не заплаща необходимите такси, както и да търси обезщетение за нанесените вреди.

**Чл.26. (1)** Ползвателите на общински пасища и мери, сключили договори с Общината са длъжни:

1. да заплатят наем за ползване при подписване на Договора за ползване на общински пасища и мери;

2. да използват предоставените им пасища и мери, съгласно предназначението им;

3. да спазват приетите от общинския съвет правила за ползване;

4. да спазват установените ветеринарно-санитарни и хигиенни, както и екологични норми и противопожарни правила;

5. да спазват фитосанитарните изисквания при поддържането на пасищата и мерите;

6. да опазват електро-преносните и други съоръжения и инсталации, както и водоемите;

7. да изпълняват указанията на специализираните органи;

8. да не допускат замърсяване на пасищата и мерите с битови, строителни и други отпадъци;9. да не унищожават единични и групи дървета, предназначени за пладнуване на животните;

10.да не допускат превръщането на пасищата и мерите в обработваема земя – нива;

11.да не допускат палене на растителността в пасищата и мерите.

**(2)** Ползвателите нямат право да преотстъпват ползваните от тях пасища и мери на трети лица.

**Чл.27**. Приходите от внесените такси за ползване на общинските мери и пасища се изразходват за поддържане на същите.

**VІ. АДМИНИСТРАТИВНО - НАКАЗАТЕЛНИ РАЗПОРЕДБИ**

**Чл.28. (1)** Наказва се с глоба в размер от 100 до 500 лева лице което:

1. ползва общински мери и пасища, извън установения в тази Наредба ред.

2. извършва паша на селскостопански животни, извън указаните места, численост или вид животни.

3. създава пчелин в общински мери и пасища.

4. преотстъпва предоставените му за ползване общински мери и пасища на трети лица;

**(2)** Наказва се с глоба в размер от 100 до 500 лева физическо лице и с имуществена санкция от 500 до 2000 лева еднолични търговци или юридически лица, които унищожат общински мери и пасища и/или ги превърнат в обработваема площ – нива.

**(3)** Лице, което унищожи, повреди, извади или премести траен знак за обозначаване на границите на общинските пасища и мери, се наказва с глоба от 250 до 500 лв.

**(4)** Наказва се с глоба от 10 до 200 лева лице, което не изпълни разпорежданията на служител на общинска администрация, дадени му в кръга на служебните му правомощия.

**(5)** Забранява се паленето на растителност в пасищата, а нарушителите се наказват с глоба от 500 до 1000 лева.

**(6)** Нарушенията се установяват с актове на служители от общинска администрация, определени от кмета на общината.

**(7)** Наказателните постановления се издават от кмета на общината.

**Чл.29.** Административно-наказателното производство се извършва по реда на Закона за административните нарушения и наказания.

**VІІ. ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Договорът за ползване на общински пасища и мери, влиза в сила от деня на подписването му.

§2. Контролът по изпълнението на настоящата наредба се възлага на кмета на общината.

§3. Настоящата наредба е приета на основание чл. 21, ал.1, т.8 и ал.2 от Закона за местното самоуправление и местната администрация с Решение

№173 по Протокол №17 /01.03.2013 г. на Общински съвет – с. Хайредин.

Светла Петрова

ПРЕДСЕДАТЕЛ НА ОбС – Хайредин